MICHALOVCE. Vydarené obdobie svojej športovej kariéry momentálne zažíva michalovská fitneska Denisa Macková. V priebehu jedného mesiaca si úspešne počínala na dvoch podujatiach doma aj v zahraničí.
Stala sa majsterkou Slovenska a iba o chlp jej ušla medaila na svetovom šampionáte.
Najlepšia na Slovensku
Denisa Macková, ktorá súťaží v kategórii Bikiny Fitness, sa najprv 21. mája predstavila na majstrovstvách Slovenska v Kolárove, kde zaknihovala hneď dve prvenstvá!
Prvé zlato získala medzi juniorkami (do 23 rokov) a druhé pri ženách. V oboch prípadoch štartovala v kategórii do 164 cm.
"Tieto umiestnenia predčili moje očakávania. Mojou ambíciou bolo umiestniť sa v prvej šestke, tak ako v predošlých súťažiach, na ktorých som štartovala. Napokon sa mi podarilo obsadiť najvyššie pozície, čo ma veľmi potešilo," skonštatovala 21-ročná Zemplínčanka, ktorá svoj prvý cenný kov v kariére získala pred rokom v Karlových Varoch na medzinárodných majstrovstvách Česka.
Je veľmi spokojná
Vďaka úspechu v Kolárove si vybojovala miestenku na majstrovstvách sveta, ktoré sa uskutočnili v dňoch 10. a 11. júna v maďarskej Budapešti.
V juniorskej kategórii síce skončila až na deviatom mieste, ale medzi ženami v kategórii do 162 cm sa jej darilo oveľa viac. Obsadila štvrtú priečku!
"Hoci som sa umiestnila na nepopulárnej medailovej pozícii, som veľmi spokojná. V Budapešti bolo množstvo rozhodcov a každý z nich preferoval niečo iné. Nerozhodovali iba symetria a svalstvo, ale aj to, ako pretekárka na pódiu pôsobila," uviedla Denisa Macková.
Okrem nej sa v hlavnom meste Maďarska predstavili aj ďalší dvaja Michalovčania – Slavomír Prada a Barbora Čupková, ktorí takisto dosiahli pekné výsledky.
Skúsený kulturista Prada skončil piaty v kategórii Masters 1 (od 45 do 50 rokov) a začínajúca Čupková v kategórii šport model do 168 cm obsadila trináste miesto.
Chce získať medailu
Michalovská rodáčka, ktorá sa v minulosti venovala aj atletike, karate či tancu, súťaží vo fitnes už tretí rok.
Vďaka poctivým tréningom, trpezlivosti, ale aj obmene jedálnička sa dočkala prvých úspechov.
"Fitnescentrum som začala navštevovať pred štyrmi rokmi. Najprv to boli kardio stroje, neskôr som začala cvičiť aj s činkami. Po roku pravidelného tréningu som sa rozhodla skúsiť to aj súťažne. Vedela som, že úspechy neprídu hneď, stále som sa tešila aj z postupu do prvej šestky. Teraz som sa ich dočkala."
Denisa popri športovaní stíha aj štúdium na vysokej škole a myslí i na ďalšie súťaže.
"Mojím cieľom je raz získať na európskom alebo svetovom šampionáte nejakú medailu. Nezostáva mi nič iné, len ďalej sa poctivo pripravovať a veriť, že sa mi to podarí," zapriala si na záver Denisa Macková, ktorá obdivuje venezuelskú fitnesku Michelle Lewinovú.